次韵答叔原會寂照房呈稚川
作者：黄庭堅
朝代：宋

paragraphs: 客愁非一種，歷亂如蜜房。
食甘念慈母，衣綻懷孟光。
我家猶北門，王子渺湖湘。
寄書無雁來，衰草漫寒塘。
故人哀王孫，交味耐久長。
置酒相暖熱，愜于冬飲湯。
吾儕癡絕處，不減顧長康。
得閒枯木坐，冷日下牛羊。
坐有稻田衲，頗薰知見香。
勝談初亹亹，脩綆汲銀牀。
聲名九鼎重，冠蓋萬夫望。
老禪不掛眼，看蝸書屋梁。
韵與境俱勝，意將言兩忘。
出門事衮衮，斗柄莫昂昂。
月色麗雙闕，雪雲浮建章。
苦寒無處避，惟欲酒中藏。